Tveir létust í sprengingu í efnaverksmiðju Slökkviliðsmenn hafa fundið lík tveggja í rústum efnaverksmiðju í Katalóníu en sprenging varð í verksmiðjunni í gær . Gríðarlegur eldur blossaði upp í kjölfar sprengingarinnar sem logaði langt fram á nótt . Miquel Buch , héraðsstjóri Katalóníu , staðfestir að tveir hafi látist , annar í rústum verksmiðjunnar í iðnaðarhverfi skammt fyrir utan hafnarborgina Tarragona . Sá sem fannst í morgun starfaði í verksmiðjunni . Hundruð slökkviliðsmanna tóku þátt í slökkvistarfinu í alla nótt en sprengingin varð um klukkan 19 að staðartíma . Hrikalegar myndir hafa verið birtar sem sýna þegar sprengingin varð . Risastór eldhnöttur og jörðin lék á reiðiskjálfi . Einn lést þegar málmplata þeyttist upp í sprengingunni og hafnaði á húsi í nokkurra kílómetra fjarlægð . Tveir voru fluttir á sjúkrahús með alvarleg brunasár en einn er með minni háttar brunasár . Fimm eru með minni háttar áverka . Ekki er vitað hvað olli sprengingunni í IQOXE-verksmiðjunni en hún sérhæfir sig í framleiðslu á etýlenoxíðum , etýlenglýkóli og própýlenoxíði . Slökkviliðsmenn og heilbrigðisyfirvöld segja að engin eiturefni hafi fundist í nágrenni verksmiðjunnar . Efnin í verksmiðjunni séu afar eldfim en ekki eitruð .